Die Brahman Beestelersgenootskap van Suidelike Afrika
Oorsprong van die ras
Die benaming Brahman is vir die eerste keer formeel gebruik met die stigting van die Amerikaanse Brahmantelersvereniging (ABBA) in 1924. Beesboere wat die vergadering van hul genootskap bygewoon het, het geworstel met die kwessie van 'n geskikte naam vir die Amerikaanse Bos Indicus-ras wat mnr JW Startwelle beskryf het as "… 'n algehele nuwe ras in vleisbeesgeledere". Mnr Startwelle, die eerste Sekretaris van ABBA en 'n pionierdryfkrag van hul Genootskap, was inderdaad histories instrumenteel toe hy die woord Brahman voorgestel het.
Vroeë geskiedenis in Suidelike Afrika
Die Brahman het reeds in 1954 vir die eerste keer op die Suid-Afrikaanse vleisbeestoneel verskyn toe mnr Jurgen Crantz, van Windhoek in die destydse Suidwes-Afrika agt manlike en tien vroulike diere van Texas, VSA ingevoer het om na Kaapstad hawe verskeep te word.
Vyf van hierdie bulle was die oorspronklike eiendom van mnr JD Hudgins, Texas, terwyl een van Mnr Albert B Fay, Texas, nog een van mnr VW Frost, Texas, en die laaste een van Lazy 3 Ranch, Texas afkomstig was. Al tien vroulike diere was van die beroemde JD Hudgins Ranch. Vandag salueer ons die inspirasie en motiverings van mnr Jurgen Crantz van Namibië, wat deur sy insig en inspirasie, onwetend die grondslag gelê het van wat 'n voorste ras in die produksie van rooivleis in Suidelike Afrika sou word.
Mnr W Woker van Windhoek, Suidwes-Afrika, en vanuit Suid-Afrika : Nuanetzi Ranch Ltd en die Normar stoet van mnr AI Marais en mnr C Scheepers het almal vroeë invoere in 1954 gedoen. Tussen1954 en 1971 het die volgende telers en stoeterye o.a. veral prominent figureer in die invoer van Brahmane na Suid-Afrika: JFW Herbst en seun, JB Orpen van die Bar Circle Stud, Sisal Brahmans van mnr Eric Bilse, Ban Cattle Co. van mnr Louis Bosman, D Terblanche, RELH Hunt, die Code Brahman Stoet van mnr AJ Coetzer en mnr BJ Maritz.
Die merkwaardige groei en aanvraag vir die ras
Die bydrae wat die Brahman tot die Suid-Afrikaanse stoet- en kommersiële bedryf gemaak het, veral in die eerste drie dekades na 1960, kan as merkwaardig beskryf word. Sy kenmerkende voorkoms onderskei hom van enige ander tradisionele vleisbeesras in Suid-Afrika. Die skof op sy skouers, groot hangende ore, menigvuldige plooie en kenmerkende kleur het alles bygedra tot die fenomenale groei wat in daardie dae aangeteken is.
Die ledetal van 41 in 1960 het met 465.85 % toegeneem binne die eerste tien jaar, geboortes het met 1 296.64 % toegeneem in dieselfde periode, registrasies met 581.63 % en oordragte met 1 542,64 %. Dit het die Brahman in die kalklig gebring na slegs 10 jaar, en uitlatings soos "die Brahman is soos 'n verkleurmannetjie omdat hy orals aanpas" is in daardie tyd deur die pers gemaak. Die gebruik van die Brahman as 'n maternale lyn het betekenisvol geword vanweë die dramatiese veranderinge in die samestelling van ons nasionale vleisbeespopulasie in Suid-Afrika.
Amptelike syfers toon dat waar die Afrikaner in 1965 byna 45 % van die markaandeel verteenwoordig het, die situasie dramaties verander het deurdat in 1985 slegs 7.0 % van die registrasies by die SA Stamboek- en Veeverbeteringsvereniging vir die ras aangeteken is. Brahman- registrasies, daarteenoor, het vanaf 4.4 % na byna 57.0 % gedurende dieselfde periode toegeneem. Daar is tans 572 lede met 'n totale getal van +60 000 ingeskrewe diere.